**《老子》**

**一**

道，可道，非常道；

名，可名，非常名。

无，名万物之始；

有，名万物之母。

故常无，欲以观其妙；常有，欲以观其徼。

两者同出，异名同谓，玄之又玄，众妙之门。

**二**

天下皆知美为美，斯恶已；皆知善为善，斯不善已。

故有无相生，难易相成，长短相形，高下相倾，音声相和，前后相随。

是以圣人处无为之事，行不言之教。

万物作焉而不为始。

生而不有，为而不恃，功成而弗居。

夫唯弗居，是以不去。

**三**

不尚贤，使民不争。不贵难得之货，使民不为盗。不见可欲，使民心不乱。

是以圣人之治，虚其心，实其腹，弱其志，强其骨。

常使民无知无欲，使夫知者不敢为也。

为无为，则无不治。

**四**

道冲，而用之或不盈。

渊兮似万物之宗，湛兮似或存。

吾不知谁之子，象帝之先。

**五**

天地不仁，以万物为刍狗；圣人不仁，以百姓为刍狗。

天地之间，其犹橐籥欤？

虚而不屈，动而愈出，多闻数穷，不若守于中。

**六**

谷神不死，是谓玄牝。玄牝之门，是谓天地根。绵绵若存，用之不勤。

**七**

天长地久。

天地所以能长且久者，以其不自生，故能长生。

是以圣人后其身而身先，外其身而身存。

以其无私，故能成其私。

**八**

上善若水。

水善利万物而不争，处众人之所恶，故几于道。

居善地，心善渊，与善信，正善治，事善能，动善时。

夫唯不争，故无尤。

**九**

持而盈之，不如其已。

揣而锐之，不可长保。

金玉满堂，莫之能守。

富贵而骄，自遗其咎。

功遂身退，天之道哉。敛藏，不发露

**十**

营魄抱一，能无离乎？

抟气致柔，能婴儿乎？

涤除玄览，能无疵乎？

爱民治国，能无为乎？

天门开阖，能为雌乎？

明白四达，能无知乎？

生之、畜之，生而不有，长而不宰，是谓玄德。

**十一**

三十辐，共一毂，当其无，有车之用。

燃埴以为器，当其无，有器之用。

凿户牖以为室，当其无，有室之用。

故有之以为利，无之以为用。

**十二**

五色令人目盲，五音令人耳聋，五味令人口爽，驰骋田猎，令人心发狂，难得之货，令人行妨。

是以圣人为腹不为目，故去彼取此。

**十三**

宠辱若惊，贵大患若身。

何谓宠辱若惊？

宠为上，辱为下，得之若惊，失之若惊，是谓宠辱若惊。

何谓贵大患若身？

吾所以有大患者，为吾有身，及吾无身，吾有何患？

故贵以身为天下，若可寄天下，爱以身为天下，若可託天下。

**十四**

视之不见，名曰夷。听之不闻，名曰希。搏之不得，名曰微。

此三者不可致计，故混而为一。

其上不皦，其下不昧，冥冥不可名，复归于无物。

是谓无状之状，无物之象，是谓惚恍。

迎之不见其首，随之不见其后。

执今之道以御今之有，能知古始，是谓道纪。

**十五**

古之善为道者，微妙玄通，深不可识。

夫唯不可识，故强为之容。

豫兮，若冬涉川；犹兮，若畏四邻。俨兮，其若客。涣兮，若冰之将释。敦兮，其若朴。旷兮，其若谷。混兮，其若浊。

孰能浊以静之徐清？孰能安以久动之徐生？

保此道者，不欲盈。

夫唯不盈，故能弊而新成。

**十六**

致虚极，守静笃，万物并作，吾以观复。

夫物芸芸，各复归其根。

归根曰静，是谓复命。

复命曰常，知常曰明，不知常，妄作，凶。

知常容，容乃公，公乃全，全乃天，天乃道，道乃久，没身不殆。

**十七**

太上，下知有之。其次，亲而誉之。其次，畏之。其次，侮之。

悠兮，其贵言。

功成事遂，百姓皆谓我自然。

**十八**

大道废，有仁义。

智慧出，有大伪。

六亲不和，有孝慈。

国家昏乱，有忠臣。

**十九**

绝圣弃智，民利百倍。

绝仁弃义，民复孝慈。

绝巧弃利，盗贼无有。

此三者以为文，不足。

故令有所属：见素抱朴，少私寡欲，绝学无忧。

**二十**

唯之与阿，相去几何？善之与恶，相去若何？人之所畏，不可不畏。

荒兮其未央哉！众人熙熙，如享太牢，如登春台。

我独泊兮其未兆，如婴儿之未孩，儽儽兮若无所归。

众人皆有馀，而我独若遗，我愚人之心也哉！

沌沌兮，俗人昭昭，我独若昏。俗人察察，我独闷闷。

澹兮其若海，飂兮若无止，

众人皆有以，而我独顽似鄙。

我独异于人，而贵食母。

**二十一**

孔德之容，唯道是从。

道之为物，唯恍唯惚。

惚兮恍兮，其中有象。

恍兮惚兮，其中有物。

窈兮冥兮，其中有精。

其精甚真，其中有信。

自古及今，其名不去，以阅众父 。

吾何以知众父之状哉？以此。

**二十二**

曲则全，枉则直，洼则盈，弊则新，少则得，多则惑。

是以圣人抱一为天下栻。

不自见，故明；不自是，故彰；不自伐，故有功；不自矜，故长。

夫唯不争，故天下莫能与之争。

古之所谓曲则全者，岂虚言哉！诚全而归之。

**二十三**

希言自然 ，故飘风不终朝，骤雨不终日。

孰为此者？天地。

天地尚不能久，而况于人乎？

故从事于道者 ，同于道。德者，同于德。失者 ，同于失。

同于道者，道亦乐得之；同于德者，德亦乐得之；同于失者，失亦乐得之。

信不足焉，有不信焉。

**二十四**

跂者不立 ，跨者不行。跂、跨，皆不自然。

自见者不明，自是者不彰。

自伐者无功，自矜者不长。

其在道也，曰：馀食赘行，物或恶之，故有道者不处。

**二十五**

有物混成，先天地生；寂兮寥兮，独立不改，周行而不殆，可以为天下母。

吾不知其名，字之曰道，强为之名曰大。

大曰逝，逝曰远，远曰反。

故道大，天大，地大，人亦大。

域中有四大，而人居其一焉。

人法地，地法天，天法道，道法自然。

**二十六**

重为轻根，静为躁君。

是以圣人终日行不离辎重。

虽有荣观，燕处超然。

奈何万乘之主，而以身轻天下？

轻则失本，躁则失君。

**二十七**

善行无辙迹，善言无瑕讁，善数不用筹策，善闭无关键而不可开，善结无绳约而不可解。

是以圣人常善救人，故无弃人，常善救物，故无弃物，是谓袭明。

故善人者，不善人之师；不善人者，善人之资。

不贵其师，不爱其资，虽智大迷，是谓要妙。

**二十八**

知其雄，守其雌，为天下谿；为天下谿，常德不离，复归于婴儿。

知其白，守其辱，为天下谷；为天下谷，常德乃足，复归于朴。

朴散则为器，圣人用之，则为官长，故大制不割。

**二十九**

将欲取天下而为之，吾见其不得已。

天下神器，不可为也，不可执也，为者败之，执者失之。

故物或行或随，或墟或吹，或强或羸，或挫或隳。

是以圣人去甚，去奢，去泰。

**三十**

以道佐人主者，不以兵强天下，其事好还。

师之所处，荆棘生焉；大军之后，必有凶年。

善有果而已 ，不敢以取强。

果而勿矜，果而勿伐，果而勿骄，果而不得已，果而勿强。

物壮则老，是谓不道，不道早已。

**三十一**

夫佳兵者，不祥之器，物或恶之，故有道者不处。

君子居则贵左，用兵则贵右。

兵者不祥之器，非君子之器，不得已而用之，恬淡为上。

胜而不美，而美之者，是乐杀人，夫乐杀人者，则不可以得志于天下矣。

吉事尚左，凶事尚右。

偏将军居左，上将军居右，~~言以丧礼处之。~~

杀人之众，以哀悲泣之；战胜，以丧礼处之。

**三十二**

道常无名，朴虽小，天下莫能臣也，侯王若能守之，万物将自宾。

天地相合，以降甘露，民莫之令而自均。

始制有名，名亦既有，夫亦将知止，知止所以不殆，譬道之在天下，犹川谷之与江海。

**三十三**

知人者智，自知者明。

胜人者力，自胜者强 。

知足者富，强行者有志。

不失其所者久，死而不亡者寿。

**三十四**

大道泛兮，其可左右。

万物恃之而生而不辞，功成不名有。

衣养万物而不为主，可名于小；万物归焉而不为主，可名为大。

以其终不自为大，故能成其大。

**三十五**

执大象，天下往。往而不害，安平太。

乐与饵，过客止。

道之出口，淡乎其无味，视之不足见，听之不足闻，用之不足既。

**三十六**

将欲歙之，必固张之；将欲弱之，必固强之；将欲废之，必固兴之；将欲夺之，必固与之。

是谓微明。

柔弱胜刚强。

鱼不可脱于渊，国之利器不可以示人。

**三十七**

道常无为而无不为，侯王若守之，万物将自化。

化而欲作，吾将镇之以无名之朴。

镇之以无名之朴，夫将不欲。

不欲以静，天地将自正。

**三十八**

上德不德，是以有德。

下德不失德，是以无德。

上德无为而无以为，上仁为之而无以为，上义为之而有以为。

上礼为之而莫之应，则攘臂而仍之。

故失道而后德，失德而后仁，失仁而后义，失义而后礼。

夫礼者，忠信之薄，而乱之首。

前识者，道之华，而愚之始。

是以大丈夫处其厚，不居其薄，处其实，不居其华。

**三十九**

昔之得一者，天得一以清，地得一以宁，神得一以灵，谷得一以盈，万物得一以生，侯王得一以为天下正。

其至之也。

天毋，已清将恐裂。地毋，已宁将恐发。神毋，已灵将恐歇。谷毋，已盈将恐竭。万物毋，已生将恐灭。侯王毋，已高将恐蹶。

故，贵以贱为本，高以下为基。

是以侯王自称孤，寡，不毂。

此非以贱为本耶？非乎？

故至誉无誉，不欲琭琭如玉，珞珞如石。

**四十**

反者道之动，弱者道之用。

天下万物生于有，有生于无。

**四十一**

上士闻道，勤而行之。

中士闻道，若存若亡。

下士闻道，大笑之，不笑不足以为道。

故建言有之：

明道若昧，进道若退，夷道若纇。

上德若谷，太白若辱，广德若不足。

建德若偷，质真若渝。

大方无隅，大器免成，大音希声，大象无形。

道隐无名，夫唯道，善始且成。

**四十二**

道生一，一生二，二生三，三生万物。

万物负阴而抱阳，冲气以为和。

**四十三**

天下之至柔，驰骋天下之至坚。

无有入无间。

吾是以知无为之益。

不言之教，无为之益，天下希及之。

**四十四**

名与身孰亲？身与货孰多？得与亡孰病？

是故：

甚爱必大费，多藏必厚亡。

知足不辱，知止不殆，可以长久。

**四十五**

大成若缺，其用不弊。

大盈若冲，其用不穷。

大直若屈，大巧若拙，大辩若讷。

躁胜寒，静胜热。

清静为天下正。

**四十六**

天下有道，却走马以粪。

天下无道，戎马生于郊。

祸莫大于不知足，咎莫大于欲得。

故：

知足之足，常足矣。

**四十七**

不出户，知天下。

不闚牖，见天道。

其出弥远，其知弥少。

是以圣人不行而知，不见而明，不为而成。

**四十八**

为学日益，为道日损。

损之又损，以至于无为。

无为而无不为。

取天下常以无事，及其有事，不足以取天下。

**四十九**

圣人无常心，以百姓心为心。

善者，吾善之，不善者，吾亦善之，德善。

信者，吾信之，不信者，吾亦信之，德信。

圣人在天下，歙歙为天下浑其心，百姓皆注其耳目，圣人皆孩之。

**五十**

出生入死。

生之徒，十有三，死之徒，十有三。

人之生，动之死地，十有三。夫何故？以其求生之厚。

盖闻善摄生者，陵行不遇兕虎，入军不被甲兵，兕无所投其角，虎无所措其爪，兵无所容其刃。

夫何故？以其无死地。

**五十一**

道生之，德畜之，物形之而势成之。

是以万物莫不尊道而贵德。

道之尊，德之贵，夫莫之命而常自然。

故道生之，德畜之，长之育之，亭之毒之，养之覆之。

生而不有，为而不恃，长而不宰，是谓玄德。

**五十二**

天下有始，以为天下母。

既得其母，以知其子。

既知其子，复守其母，没身不殆。

塞其兑，闭其门，终身不勤。

开其兑，济其事，终身不救。

见小曰明，守柔曰强。

用其光，复归其明，无遗身殃，是为袭常。

**五十三**

使我介然有知，行于大道，唯施是畏。

大道甚夷，而民好径。

朝甚除，田甚芜，仓甚虚。服文綵，带利剑，厌饮食，财货有馀。是谓盗芋。非道也哉！

**五十四**

善建者不拔，善抱者不脱，子孙以祭祀不辍。

修之于身，其德乃真。

修之于家，其德乃馀。

修之于乡，其德乃长。

修之于国，其德乃丰。

修之于天下，其德乃普。

故以身观身，以家观家，以乡观乡，以国观国，以天下观天下。

吾何以知天下然哉？以此。

**五十五**

含德之厚，比于赤子。

毒虫不螫，猛兽不据，攫鸟不搏。骨弱筋柔而握固。未知牝牡之合而全作，精之至也。终日号而不嘎，和之至也。

知和曰常，知常曰明。益生曰祥，心使气曰强。物壮则老，谓之不道，不道早已。

**五十六**

知者不言，言者不知。

塞其兑，闭其门，挫其锐，解其纷，和其光，同其尘，是谓玄同。

故不可得而亲，不可得而疏，不可得而利，不可得而害，不可得而贵，不可得而贱。

故为天下贵。

**五十七**

以正治国，以奇用兵，以无事取天下。

吾何以知其然哉？

以此：

天下多忌讳，而民弥贫。

民多利器，国家滋昏。

人多伎巧，奇物滋起。

法令滋彰，盗贼多有。

故圣人云：

我无为，而民自化。我好静，而民自正。我无事，而民自富。我无欲，而民自朴。

**五十八**

其政闷闷，其民淳淳。

其政察察，其民缺缺。

祸兮福之所倚，福兮祸之所伏。

孰知其极？其无正。正复为奇，善复为妖。

人之迷，其日固久。

是以圣人方而不割，廉而不刿，直而不肆，光而不燿。

**五十九**

治人，事天，莫若啬。

夫唯啬，是谓早服。

早服谓之重积德。

重积德则无不克。

无不克则莫知其极。

莫知其极，可以有国。

有国之母，可以长久。

是谓深根固柢，长生久视之道。

**六十**

治大国若烹小鲜。

以道莅天下，其鬼不神。

非其鬼不神，其神不伤人。

非其神不伤人，圣人亦不伤人。

夫两不相伤，故德交归焉。

**六十一**

大国者下流，天下之交，天下之牝。

牝常以静胜牡，以静为下。

故：

大国以下小国，则取小国。

小国以下大国，则取大国。

故或下以取，或下而取。

大国不过欲兼畜人，小国不过欲入事人。

夫两者各得其所欲，大者宜为下。

**六十二**

道者万物之注。

善人之宝，不善人之所葆。

美言，可以市。

尊行，可以加人。

人之不善，何弃之有？

故立天子，置三公，虽有拱璧以先驷马，不如坐进此道。

古之所以贵此道者何？不曰，以求得，有罪以免耶？故为天下贵。

**六十三**

为无为，事无事，味无味。

图难于其易，为大于其细。

天下难事，必作于易。

天下大事，必作于细。

是以圣人终不为大，故能成其大。

夫轻诺必寡信，多易必多难。

是以圣人犹难之，故终无难矣。

**六十四**

其安易持，其未兆易谋。其脆易泮，其微易散。

为之于未有，治之于未乱。

合抱之木，生于毫末。九层之台，起于累土。千里之行，始于足下。

为者败之，执者失之。

是以：

圣人无为故无败，无执故无失。

民之从事，常于几成而败之。

慎终如始，则无败事。

是以：

圣人欲不欲，不贵难得之货。

学不学，复众人之所过，以辅万物之自然，而不敢为。

**六十五**

古之善为道者，非以明民，将以愚之。

民之难治，以其智多。

故以智治国，国之贼。

不以智治国，国之福。

知此两者亦𥡴式。

常知𥡴式，是谓玄德。

玄德深矣，远矣，与物反矣，然后乃至大顺。

**六十六**

江海所以能为百谷王者，以其善下之，故能为百谷王。

是以：圣人欲上民，必以言下之。欲先民，必以身后之。

是以：圣人处上而民不重，处前而民不害。

是以：天下乐推而不厌。以其不争，故天下莫能与之争。

**六十七**

天下皆谓我道大，似不肖。

夫唯大，故似不肖。

若肖，久矣其细也夫！

我有三宝，持而保之。

一曰慈，二曰俭，三曰不敢为天下先。

慈故能勇，俭故能广，不敢为天下先，故能成器长。

今舍慈且勇，舍俭且广，舍后且先，死矣！

夫慈以战则胜，以守则固。天将救之，以慈卫之。

**六十八**

善为士者，不武。

善战者，不怒。

善胜敌者，不与。

善用人者，为之下。

是谓不争之德，是谓用人，是谓配天。古之极。

**六十九**

用兵有言：

吾不敢为主，而为客。不敢进寸，而退尺。

是谓行无行，攘无臂，执无兵，乃无敌矣。

祸莫大于轻敌，轻敌几丧吾宝。

故抗兵相若，哀者胜矣。

**七十**

吾言甚易知，甚易行。

天下莫能知，莫能行。

言有宗，事有君，夫唯无知，是以不我知。

知我者希，则我者贵。

是以圣人被褐怀玉。

**七十一**

知不知，上。

不知不知，病。

圣人不病，以其病病，夫唯病病，是以不病。

**七十二**

民不畏威，则大威至。

无狎其所居，无厌其所生。

夫唯不厌，是以不厌。

是以：

圣人自知不自见，自爱不自贵。

故去彼取此。

**七十三**

勇于敢则杀，勇于不敢则活。

此两者，或利或害。

天之所恶，孰知其故？

天之道，不争而善胜，不言而善应，不召而自来，繟然而善谋。

天网恢恢，踈而不失。

**七十四**

民不畏死，奈何以死惧之？

若使民常畏死，而为奇者，吾得执而杀之，孰敢？

常有司杀者，夫代司杀者杀，是谓代大匠斲，夫代大匠斲者，希有不伤其手矣。

**七十五**

民之飢，以其上食税之多，是以飢。

民之难治，以其上之有为，是以难治。

民之轻死，以其求生之厚，是以轻死。

夫唯无以生为者，是贤于贵生。

**七十六**

人之生也柔弱，其死也坚强。

万物草木之生也柔脆，其死也枯藁。

故：

坚强者死之徒，柔弱者生之徒。

是以：

兵强则灭，木强则折。

强大处下，柔弱处上。

**七十七**

天之道，其犹张弓与？

高者抑之，下者举之，有馀者损之，不足者补之。

天之道，损有馀而补不足。

人之道，损不足以奉有馀。

孰能有馀以奉天下，唯有道者。

是以圣人为而不恃，功成而不处，其不欲见贤。

**七十八**

天下莫柔弱于水，而攻坚强者莫之能胜，以其无以易之。

弱之胜强，柔之胜刚，天下莫不知，莫能行。

是以圣人云：

受国之垢，是谓社稷主。

受国不祥，是谓天下王。

正言若反。

**七十九**

和大怨，必有馀怨，安可以为善？

是以：

圣人执左契，而不责于人。

有德司契，无德司撤。

天道无亲，常与善人。

**八十**

小国寡民。

使有什伯人之器而不用，使民重死而不远徒。

虽有舟舆，无所乘之，虽有甲兵，无所陈之。

使民复结绳而用之，甘其食，美其服，安其居，乐其俗。

邻国相望，鸡犬之声相闻，民至老死，不相往来。

**八十一**

信言不美，美言不信。

善者不辩，辩者不善。

知者不博，博者不知。

圣人不积，既以为人己愈有，既以与人己愈多。

天之道，利而不害。圣人之道，为而不争。